MANILA, Peb. 14 (PIA) -- Samtang nagbuburoblig an gobyerno, lokal ngan internasyonal nga mga ahensya ha pag-ayad han mga danyos nga igindurot ni “Yolanda”, iginpahibaro han Philippine Red Cross (PRC) han Huebes nga inabot na yana hin 40,000 an kadamuon han mga benepisyaryo han ira cash grant nga tag-singko mil pesos (P5,000) matag-usa.
Nakompleto na hin mga grupo tikang ha PRC an pandistribwer han mao nga hinabang ha Panay ngan Palawan ngan an gintatagan nira yana hin atensyon amo an lugar han Leyte, an rehiyon nga napurohan han bagyo Yolanda.
An sinirangan nga dapit han probinsya han Leyte, lakip an siyudad han Tacloban, amo an grabe nga nadestruso komparar han iba nga mga lugar ha Kabisayaan.
An lider han grupo hini nga nandidistribwer han cash grant nga hi Colin Chaperon en nagsering nga nababalanse hini nga emergency cash an distribusyon hin mga hinabang sugad hiton mga pagkaon ngan mga kagamitan ha panimalay. Pinaagi hini, nagkakaada hin pan-gastos an apektado nga mga katawhan ngan nakakapahimo ha ira nga magdesider kon ano an pinakamaupay nga paagi ha pagtapo hiton ira mga panginahanglan.
Según kan Colin, grabe gud an nagin epekto ngada han katawhan dida han mga probinsya nga na-igo han bagyo Yolanda. An lokal nga ekonomiya en naghihimakuri ngan tungod nga nawad-an man ini nga mga katawhan han ira panginabuhi, kulang hira hin kuwarta nga pan-gastos. An cash nga salapi amo daw an masayon pag-alagdon nga alternatibo. Makakapamili daw an mga pamilya kon ano an ira pagkakagastosan subay hiton ira panginahanglan sugad hiton raysang o kahoy para pag-aydon an ira balay, samtang an iba nga mga pamilya en mahimo gamiton an salapi komo kabaraydan hin mga serbisyo sugad hiton transportasyon, mga gamit pan-eskwela hiton ira mga kabataan o pagpliti hin chainsaw para pagtabastabason an natumba nga mga puno hin lubi agud magamit nga materyal hin konstruksyon.
Nagtitikang an proseso hini nga cash grants pinaagi hiton ebalwasyon nga pagdudumaraon hin PRC teams han grabe nga naapektaran han bagyo nga mga komunidad. An lista hin mga ngaran hiton kuwalipikado nga mga benepisyaryo en gindudumara ha koordinasyon ngada hiton mga otoridad han munisipyo ngan kasunod na hini an panrehistro dida mismo han komunidad kon diin ginbibiripikar an tinuod nga pagkatawo han mga benepisyaryo.
Gintatagan hin prayoridad an mga tigurang, mga burod, mga baldado ngan adton mayda mga minasus-an. Ginprepresentar han kada indibiduwal an ira PRC registration card ngan ID ha mga nagproproseso kon diin an ira mga ngaran en ginsususi dida hiton opisyal nga listahan. Gin-uupdan naman ini hira hin usa nga boluntaryo ha pagkolekta na hiton ira kuwarta. (Ginbinisaya ni DUM-PIA8, Eastern Samar)
http://www.pna.gov.ph/index.php?idn=1&sid=&nid=1&rid=615570
war_Latn war_Latn war_Latn war_Latn war_Latn war_Latn war_Latn zho_Hans